Türkmenistanyň Bilim ministriniň

2022-nji ýylyň 4-nji noýabrynda çykaran 343 belgili

**B U Ý R U G Y**

**Daşary ýurt döwletleriniň raýatlarynyň we raýatlygy bolmadyk adamlaryň çagalaryny döwlet mekdebe çenli çagalar we umumybilim edaralaryna kabul etmegiň Tertibini tassyklamak barada**

2021-nji ýylyň 5-nji iýunynda kabul edilen “Bilim hakynda” Türkmenistanyň Kanunyna, Türkmenistanyň Prezidentiniň 2019-njy ýylyň 1-nji martynda çykaran 1158-nji karary bilen tassyklanan, Döwlet mekdebe çenli çagalar edaralary hakynda Düzgünnamadan we Döwlet umumybilim edaralary hakynda Düzgünnamadan gelip çykýan wezipeleri ýerine ýetirmek, daşary ýurt döwletleriniň raýatlarynyň we raýatlygy bolmadyk adamlaryň çagalaryny mekdebe çenli çagalar we umumybilim edaralaryna kabul etmegiň tertibini düzgünleşdirmek maksady bilen, buýurýaryn:

1. Daşary ýurt döwletleriniň raýatlarynyň we raýatlygy bolmadyk adamlaryň çagalaryny mekdebe çenli we umumybilim edaralaryna kabul etmegiň Tertibini tassyklamaly (goşulýar).

2. Şu buýrugyň ýerine ýetirilişine Türkmenistanyň Bilim ministriniň mekdep we mekdebe çenli çagalar edaralary boýunça orunbasary gözegçilik etmeli.

**Ministr G.Ataýewa**

Türkmenistanyň Bilim ministriniň

2022-nji ýylyň 4-nji noýabrynda

çykaran 343 belgili buýrugy bilen

tassyklanyldy

**Daşary ýurt döwletleriniň raýatlarynyň we raýatlygy bolmadyk adamlaryň çagalaryny mekdebe çenli çagalar we umumybilim edaralaryna kabul etmegiň**

**Tertibi**

**I bap. Umumy düzgünler**

1. Şu Daşary ýurt döwletleriniň raýatlarynyň we raýatlygy bolmadyk adamlaryň çagalaryny mekdebe çenli çagalar we umumybilim edaralaryna kabul etmegiň Tertibi (mundan beýläk - Tertip) 2021-nji ýylyň 5-nji iýunynda kabul edilen “Bilim hakynda” Türkmenistanyň Kanunynyň 35-nji maddasynyň 11-nji bendine, “Döwlet mekdebe çenli çagalar edaralary hakyndaky hem-de Döwlet umumybilim edaralary hakyndaky düzgünnamalary tassyklamak barada” Türkmenistanyň Prezidentiniň 2019-njy ýylyň 1-nji martynda çykaran 1158-nji karary bilen tassyklanan, Döwlet mekdebe çenli çagalar edaralary hakynda we Döwlet umumybilim edaralary hakynda Düzgünnamalara we Türkmenistanyň beýleki kadalaşdyryjy hukuk namalaryna laýyklykda işlenilip taýýarlanyldy.

2. Şu Tertip daşary ýurt döwletleriniň raýatlarynyň we raýatlygy bolmadyk adamlaryň çagalaryny mekdebe çenli çagalar we umumybilim edaralaryna kabul etmegi düzgünleşdirýär.

3. Daşary ýurt döwletleriniň raýatlarynyň we raýatlygy bolmadyk adamlaryň çagalary mekdebe çenli çagalar we umumybilim edaralaryna kabul edilenlerinde 2014-nji ýylyň 3-nji maýynda kabul edilen “Çaganyň hukuklarynyň döwlet kepillikleri hakynda” Türkmenistanyň Kanunynyň 4-nji maddasyna laýyklykda hukuklarynyň we azatlyklarynyň deňligi kepillendirilýär.

4. “Bilim hakynda” Türkmenistanyň Kanunynyň 18-nji maddasynyň on üçünji bölegine laýyklykda, eýeçiligiň döwlete dahylsyz görnüşindäki bilim edaralarynyň ähli kysymlaryna okuwa kabul etmek “Bilim hakynda” Türkmenistanyň Kanunynyň düzgünlerine we olaryň tertipnamalaryna laýyklykda amala aşyrylýar. Türkmenistanda döredilýän daşary ýurt döwletleriniň bilim edaralaryna we olar bilen bilelikde döredilýän bilim edaralaryna okuwa kabul etmek “Bilim hakynda” Türkmenistanyň Kanunyna, Türkmenistanyň beýleki kadalaşdyryjy hukuk namalaryna we halkara şertnamalaryna laýyklykda amala aşyrylýar.

5. Daşary ýurt döwletleriniň raýatlarynyň we raýatlygy bolmadyk adamlaryň saglyk ýagdaýy sebäpli mümkinçilikleri çäkli çagalary Türkmenistanyň kanunçylygyna laýyklykda bellenilen tertipde ýörite bilim edaralaryna kabul edilýär.

**II bap. Döwlet mekdebe çenli çagalar edaralaryna çagalary kabul etmegi guramak**

6. Daşary ýurt döwletleriniň raýatlary we raýatlygy bolmadyk adamlaryň çagalaryny döwlet mekdebe çenli çagalar edaralaryna ýerleşdirmek etrap, şäher bilim bölümlerinde, ýok ýerinde welaýat we Aşgabat şäher Baş bilim müdirliklerinde ýylyň dowamynda hereket edýän, welaýat we Aşgabat şäher Baş bilim müdirlikleriniň ýolbaşçysynyň buýrugy esasynda döredilen 5 (bäş) adamdan ýa-da agzalaryň başga täk sanyndan ybarat bolan işçi topara (mundan beýläk - Topar) ýazmaça ýüz tutmak bilen şu aşakdaky resminamalar (mundan beýläk – Resminamalar) tabşyrylýar:

1) çaganyň ata-enesiniň ýa-da olaryň ornuny tutýan adamlaryň arzasy;

2) çaganyň ata-enesiniň ýa-da olaryň ornuny tutýan adamlaryň şahsyýetini tassyklaýan resminamasynyň nusgasy;

3) çaganyň dogluş hakyndaky şahadatnamasynyň nusgasy;

4) çaganyň saglyk ýagdaýy barada Türkmenistanyň Saglygy goraýyş we derman senagaty ministrligi tarapyndan Türkmenistanyň kanunçylygyna laýyklykda tassyklanan nusgadaky lukmançylyk resminamasynyň nusgasy;

7. Şu Tertibiň altynjy böleginde bellenilen resminamalary goşmak bilen daşary ýurt döwletleriniň raýatlary we raýatlygy bolmadyk adamlaryň çagalaryny döwlet mekdebe çenli çagalar edaralaryna ýerleşdirmek üçin Türkmenistanyň Bilim ministrligine (mundan beýläk - Ministrlik) degişli edaralaryň üsti bilen ýazmaça görnüşde ýüz tutup bilerler. Ministrlik şol resminamalara seretmeklik üçin 5 (bäş) iş gününiň dowamynda Topara ýollaýar we bu barada çaganyň ata-enesiniň ýa-da olaryň ornuny tutýan adamlara habar berýär.

8. Toparlaryň düzümine:

1) toparyň başlygy – etrap, şäher bilim bölümleriniň ýa-da welaýat we Aşgabat şäher Baş bilim müdirlikleriniň orunbasary (ýa-da orunbasaryň wezipesini ýerine ýetiriji);

2) toparyň agzalary - etrap, şäher bilim bölümleriniň ýa-da welaýat we Aşgabat şäher Baş bilim müdirlikleriniň tejribeli hünärmenleri.

9. Topara hödürlenen resminamalara Topar tarapyndan 10 (on) iş gününiň dowamynda seljerme geçirilýär. Seljermäniň netijesinde daşary ýurt döwletleriniň raýatlarynyň we raýatlygy bolmadyk adamlarynyň çagalaryny döwlet mekdebe çenli çagalar edaralaryna kabul etmek üçin çaganyň ata-enesiniň ýa-da olaryň ornuny tutýan adamlaryň razylygy esasynda Topar tarapyndan Mekdebe çenli çagalar edarasyna ýollaýyş haty (mundan beýläk - Ýollaýyş hat, şu Tertibe 2-nji goşundy) taýýarlanylýar.

Taýýarlanan Ýollaýyş hatynda onuň belgisi, berlen senesi, döwlet mekdebe çenli çagalar edarasynyň belgisi, çaganyň familiýasy we ady, çaganyň doglan senesi we Ýollaýyş hatynyň hereket ediş möhleti görkezilýär. Şu ýollaýyş hat topar agzalarynyň gollary we etrap, şäher bilim bölümleriniň ýa-da welaýat we Aşgabat şäher Baş bilim müdirlikleriniň möhüri bilen resmileşdirilýär.

Ýollaýyş hatynyň hereket ediş möhleti 15 (on bäş) senenama günden köp bolup bilmez.

10. Daşary ýurt döwletleriniň raýatlary we raýatlygy bolmadyk adamlaryň çagalaryny döwlet mekdebe çenli çagalar edaralaryna şu resminamalar esasynda kabul edilýär:

1) çagany döwlet mekdebe çenli çagalar edarasyna kabul etmek barada çaganyň ata-enesiniň ýa-da olaryň ornuny tutýan adamlaryň mekdebe çenli çagalar edarasynyň müdiriniň adyna ýazan arzasy;

2) Topar tarapyndan berlen Ýollaýyş haty;

3) çaganyň dogluş hakyndaky şahadatnamasynyň nusgasy;

4) çaganyň saglyk ýagdaýy barada Türkmenistanyň Saglygy goraýyş we derman senagaty ministrligi tarapyndan Türkmenistanyň kanunçylygyna laýyklykda tassyklanan nusgadaky lukmançylyk resminamasy.

Döwlet mekdebe çenli çagalar edarasyna kabul edilen çagalar döwlet mekdebe çenli çagalar edarasynyň müdiriniň buýrugy bilen resmileşdirilýär we olar baradaky maglumatlar Çagalaryň hereket kitabyna (şu Tertibe 4-nji goşundy) girizilýär. Döwlet mekdebe çenli çagalar edaralaryna kabul edilen çagalaryň hersine aýratynlykda şahsy jilt tutulýar.

11. Daşary ýurt döwletleriniň raýatlarynyň we raýatlygy bolmadyk adamlaryň daşary ýurt döwletleriniň mekdebe çenli çagalar edaralarynda terbiýelenen çagalaryny, mekdebe çenli çagalar edaralarynyň deň derejedäki toparlaryna kabul etmek Türkmenistanyň kadalaşdyryjy hukuk namalaryna we Türkmenistanyň halkara şertnamalaryna laýyklykda amala aşyrylýar.

**III bap. Döwlet umumybilim edaralaryna çagalary kabul etmegi guramak**

12. Daşary ýurt döwletleriniň raýatlarynyň we raýatlygy bolmadyk adamlaryň 6 ýaşyny doldurýan şeýle-de dürli sebäplere görä öz wagtynda okuwa çekilmedik çagalary ýylyň ähli döwründe döwlet umumybilim edarasyna kabul edilýär.

13. Döwlet umumybilim edaralary tarapyndan her ýylda iki gezek maý we awgust aýlarynda mekdep ýaşy dolýan çagalary anyklamak üçin mekdeplere ýanaşyk ýerleşýän ýaşaýyş jaýlarynda ýaşaýan daşary ýurt döwletleriniň raýatlarynyň we raýatlygy bolmadyk adamlaryň okuw ýaşy dolan çagalarynyň ählisi ýazgy edilýär.

14. Daşary ýurt döwletleriniň raýatlary we raýatlygy bolmadyk adamlaryň çagalaryny döwlet umumybilim edaralaryna ýerleşdirmek üçin etrap, şäher bilim bölümlerine, ýok ýerinde welaýat we Aşgabat şäher Baş bilim müdirliklerine şu aşakdaky resminamalary tabşyrýarlar:

1) çaganyň ata-enesiniň ýa-da olaryň ornuny tutýan adamlaryň arzasy;

2) çaganyň ata-enesiniň ýa-da olaryň ornuny tutýan adamlaryň şahsyýetini tassyklaýan resminamasynyň nusgasy;

3) çaganyň dogluş hakyndaky şahadatnamasynyň nusgasy;

4) daşary ýurt döwletleriniň umumy bilim berýän mekdeplerinde okandygy baradaky resminamanyň (şahsy jilti, okandygyny tassyklaýan kepilnama, alan bahalarynyň sanawy) nusgasy;

5) çaganyň saglyk ýagdaýy barada Türkmenistanyň Saglygy goraýyş we derman senagaty ministrligi tarapyndan Türkmenistanyň kanunçylygyna laýyklykda tassyklanan nusgadaky lukmançylyk resminamasynyň nusgasy.

15. Şu Tertibiň on dördünji böleginde bellenilen resminamalary goşmak bilen daşary ýurt döwletleriniň raýatlary we raýatlygy bolmadyk adamlaryň çagalaryny döwlet umumybilim edaralaryna ýerleşdirmek üçin Ministrlige degişli edaralaryň üsti bilen ýazmaça görnüşde ýüz tutup bilerler. Ministrlik şol resminamalara seretmeklik üçin 5 (bäş) iş gününiň dowamynda etrap, şäher bilim bölümlerine, ýok ýerinde welaýat we Aşgabat şäher Baş bilim müdirliklerine ýollaýar we bu barada çaganyň ata-enesine ýa-da olaryň ornuny tutýan adamlara habar berýär.

16. Etrap, şäher bilim bölümlerine, ýok ýerinde welaýat we Aşgabat şäher Baş bilim müdirliklerine gelip gowşan resminamalara etrap, şäher bilim bölümlerine, ýok ýerinde welaýat we Aşgabat şäher Baş bilim müdirlikleriniň degişli hünärmenleri (mundan beýläk - Hünarmen) tarapyndan 10 (on) iş gününiň dowamynda seljerme geçirilýär. Seljermäniň netijesinde etrap, şäher bilim bölümleriniň, ýok ýerinde welaýat we Aşgabat şäher Baş bilim müdirlikleriniň hünärmenleri tarapyndan daşary ýurt döwletleriniň raýatlarynyň we raýatlygy bolmadyk adamlarynyň çagalaryny, döwlet umumybilim edaralaryna kabul etmek barada Rugsat haty (mundan beýläk – Rugsat hat, şu Tertibe 1–nji goşundy) taýýarlanylýar. Şu Rugsat hat etrap, şäher bilim bölümleriniň, ýok ýerinde welaýat we Aşgabat şäher Baş bilim müdirlikleriniň ýolbaşçysynyň goly we möhüri bilen resmileşdirilýär.

17. Şu resminamalaryň esasynda döwlet umumybilim edarasyna kabul edilen daşary ýurt döwletleriniň raýatlary we raýatlygy bolmadyk adamlaryň çagalary mekdep müdiriniň buýrugy bilen resmileşdirilýär:

1) çagany döwlet mekdebe çenli çagalar edarasyna kabul etmek barada çaganyň ata-enesiniň ýa-da olaryň ornuny tutýan adamlaryň döwlet umumybilim edarasynyň müdiriniň adyna ýazan arzasy;

2) çaganyň ata-enesiniň ýa-da olaryň ornuny tutýan adamlaryň şahsyýetini tassyklaýan resminamasy;

3) çaganyň dogluş hakyndaky şahadatnamasy;

4) etrap, şäher bilim bölümleri ýa-da welaýat we Aşgabat şäher Baş bilim müdirlikleri tarapyndan berlen Rugsat haty;

5) daşary ýurt döwletleriniň umumy bilim berýän mekdeplerinde okandygy baradaky resminamasy (şahsy jilti, okandygyny tassyklaýan kepilnama, alan bahalarynyň sanawy);

6) çaganyň saglyk ýagdaýy barada Türkmenistanyň Saglygy goraýyş we derman senagaty ministrligi tarapyndan Türkmenistanyň kanunçylygyna laýyklykda tassyklanan nusgadaky lukmançylyk resminamasy.

Olaryň familiýasy we ady Okuwçylaryň elipbiý tertibinde ýazylýan kitabyna (Şu Tertibe 3–nji goşundy) elipbiý tertibinde girizilýär hem-de synp žurnalyna ýazylýar. Döwlet umumybilim edarasyna kabul edilen okuwçylara şahsy jilt tutulyp, oňa Okuwçylaryň elipbiý tertibinde ýazylýan kitabyndaky yzygiderlilik belgisi goýulýar.

18. Daşary ýurt döwletleriniň raýatlarynyň we raýatlygy bolmadyk adamlaryň çagalarynyň daşary ýurt döwletleriniň umumybilim edaralarynda okan okuw dersleriniň, Türkmenistanyň döwlet umumybilim edaralarynyň okuw meýilnamasyndaky okuw derslerinden aratapawudy öwrenilýär. Döwlet umumybilim edarasyna kabul edilen okuwçylaryň öň öwrenmedik okuw dersleriniň okuw maksatnamalaryny özleşdirmekleri üçin goşmaça okuwlar guralýar we olara özbaşdak işlemek üçin ýumuşlar berilýär.

19. Mekdep müdiri daşary ýurt döwletleriniň raýatlarynyň we raýatlygy bolmadyk adamlaryň çagalarynyň öwrenmedik okuw dersleriniň okuw maksatnamalaryny özleşdirmegi üçin goşmaça okuwlary guramak barada goşmaça okuwlaryň içerki tertibini tassyklaýar we okatjak mugallymlaryny buýruk bilen berkidýär.

Döwlet umumybilim edarasyna kabul edilen okuwçylar bilen geçirilen goşmaça okuwlar üçin aýratyn depder ýöredilýär. Bu depder 4 bölümden ybarat bolmalydyr:

1) dersiň ady;

2) berlen ýumuşlar;

3) okuwçynyň alan bahasy;

4) goşmaça okuwlary okadan mugallymyň goly.

Ýerine ýetirilen ýumuşlaryň özleşdirilendigini kesgitlemek üçin okuwçylaryň bilim derejeleri ýumuşlaryň üsti bilen barlanylýar we olaryň alan bahalary depdere goýulýar we depder okuwçylaryň şahsy jiltinde saklanylýar.

20. Synp ýolbaşçysy şahsy jilte okuwçynyň goşmaça okuwlarda, daşary ýurt döwletleriniň umumybilim berýän mekdeplerinde alan we döwlet dilinde terjime edilen, möhür bilen tassyklanan bahalaryny degişli synplardaky okuw dersleriniň sütünine geçirýär. Şahsy jilte synp ýolbaşçysy we mekdep müdiriniň okuw işleri boýunça orunbasary gollaryny çekmek bilen döwlet umumybilim edaranyň möhri bilen berkidilýär.

21. Şu tertibiň on sekizinji-ýigriminji böleginde bellenilen şertler ýerine ýetirilen ýagdaýynda, öz wagtynda okuwa çekilmedik daşary ýurt döwletleriniň raýatlarynyň we raýatlygy bolmadyk adamlaryň çagalary, olaryň ukyby göz öňünde tutulyp pedagogik geňeşiň karary bilen, okuw ýylynyň ahyrynda bir synp ýokary geçirilip, doly orta bilim derejesinde okaýan okuwçylar, bu derejäniň soňky ýylynyň okuw maksatnamasyny özleşdirip, jemleýji döwlet synaglaryny üstünlikli tabşyran ýagdaýynda mekdebi gutardylyp bilner.

22. 2021-nji ýylyň 13-nji noýabrynda kabul edilen “Türkmenistandaky daşary ýurt raýatlarynyň hukuk ýagdaýy hakynda” Türkmenistanyň Kanunyna we “Döwlet mekdebe çenli çagalar edaralary hakyndaky hem-de Döwlet umumybilim edaralary hakyndaky düzgünnamalary tassyklamak barada” Türkmenistanyň Prezidentiniň 2019-njy ýylyň 1-nji martynda çykaran 1158-nji karary bilen tassyklanan, Döwlet umumybilim edaralary hakynda Düzgünnama laýyklykda:

Döwlet umumybilim edaralarynda bilim alýan daşary ýurt döwletleriniň raýatlarynyň we raýatlygy bolmadyk adamlaryň çagalary şu aşakdakylara hukuklydyr:

1) döwlet bilim standartlaryna laýyklykda terbiýelenmäge, bilim almaga, goşmaça (şol sanda tölegli) bilim hyzmatlaryndan peýdalanmaga, şeýle hem döwlet bilim edaralarynda okuw kitaplaryny we okuw gollanmalaryny mugt ulanmaga;

2) şahsy pikiriň, beden hem ruhy taýdan kemsitmeleriň ähli görnüşlerinden goranmaga;

3) dürli bäsleşiklere, çeper-döredijilik we beden saglygy çärelerine gatnaşmaga.

Döwlet umumybilim edaralarynda bilim alýan daşary ýurt döwletleriniň raýatlarynyň we raýatlygy bolmadyk adamlaryň çagalary şu aşakdakylara borçludyr:

1) päk ýürekden yhlasly okamaga, umumybilim edaralarynda talap edilýän içki düzgün-nyzam we jemgyýetçilik durmuşynyň talaba laýyk gelýän düzgünlerini berjaý etmäge;

2) umumybilim edaralarynda terbiýelenýänleriň, okaýanlaryň we işleýänleriň mertebesini, abraýyny goramaga, hormatlamaga;

3) umumybilim edaralarynda talap edilýän mekdep lybaslaryny geýmäge;

4) Türkmenistanyň Konstitusiýasyny, kanunlaryny berjaý etmäge, milli däp-dessurlara hormat goýmaga borçludyrlar.

**IV bap. Jemleýji düzgünler**

23. Daşary ýurt döwletleriniň raýatlarynyň we raýatlygy bolmadyk adamlaryň çagalaryny mekdebe çenli çagalar we umumybilim edaralaryna kabul etmekden esassyz ýüz döndermek gadagan edilýär.

24. Daşary ýurt döwletleriniň raýatlarynyň we raýatlygy bolmadyk adamlaryň çagalaryny mekdebe çenli çagalar we umumybilim edaralaryna kabul etmekden ýüz dönderen umumybilim edarasynyň hereketleri boýunça onuň ene-atasynyň ýa-da olaryň ornuny tutýan adamlaryň bilim babatda ýerine ýetiriji häkimiýetiň ygtyýarly edarasyna ýa-da kazyýete şikaýat etmäge hukugy bardyr.

25. Şu Tertipde göz öňünde tutulmadyk beýleki ýagdaýlar, Türkmenistanyň kadalaşdyryjy hukuk namalaryna we halkara şertnamalara laýyklykda dügünleşdirilýär.

26. Şu Tertibe üýtgetmeler we goşmaçalar girizmek Türkmenistanyň kanunçylygyna laýyklykda bellenilen tertipde girizilip bilner.

Türkmenistanyň Adalat ministrligi tarapyndan

2022-nji ýylyň 5-nji dekabrynda 1666 bellige

alyş belgisi bilen döwlet belligine alnan.